[{"text_idx": "#000000", "text": "Cwmni cyllid i greu bron i 600 o swyddi yng Nghaerdydd"}, {"text_idx": "#000001", "text": "Disgrifiad o\u2019r llun, Bydd 1 Sgwa\u0302r Canolog hefyd yn gartre' i gwmni cyfreithiol a banc"}, {"text_idx": "#000002", "text": "Bydd cwmni sy'n benthyca arian i brynu ceir yn creu dros 580 o swyddi newydd yn eu canolfan yng Nghaerdydd, gan fwy na dyblu'r gweithlu presennol."}, {"text_idx": "#000003", "text": "Bydd MotoNovo, sy'n eiddo i fanc yn Ne Affrica, yn agor pencadlys newydd yn y Sgwa\u0302r Canolog yng nghanol y ddinas, gan symud o'u hen safle yn Llanisien."}, {"text_idx": "#000004", "text": "Mae'r cwmni'n ymuno gyda banc a chwmni cyfreithiol yn yr adeilad sy'n cael ei godi'r drws nesa' i orsaf reilffordd Caerdydd Canolog."}, {"text_idx": "#000005", "text": "Wrth gyhoeddi'r swyddi newydd ddydd Mawrth, dywedodd Gweinidog Economi Cymru Edwina Hart: \"Mae'n rhoi hyder mawr yng Nghymru a'r hyn y gall Cymru gynnig i gwmni\u0308au sydd eisiau tyfu eu busnesau."}, {"text_idx": "#000006", "text": "\"Mae'n fewnfuddsoddiad sylweddol a bydd yn codi proffil y sector hwn sy'n ffynnu ac yn ehangu'n gyflym yng Nghymru.\""}, {"text_idx": "#000007", "text": "Mae'r lleoliad newydd yn rhan o Ardal Fenter y ddinas, ac mae Llywodraeth Cymru wedi rhoi grant gwerth \u00a33 miliwn i gefnogi'r cynllun."}, {"text_idx": "#000008", "text": "Mae MotoNovo yn cyflogi 424 o staff yn barod ac wedi bod yn chwilio am swyddfeydd mwy yng Nghaerdydd ers y llynedd."}, {"text_idx": "#000009", "text": "Ers dechrau 2015, maen nhw wedi cyflogi 150 o weithwyr ac maen nhw'n gobeithio creu 587 yn rhagor o swyddi dros y pum mlynedd nesa'."}, {"text_idx": "#000011", "text": "Cafodd MotoNovo ei sefydlu dros 40 mlynedd yn o\u0302l dan yr enw Carlyle Finance, ac roedd yn rhan o fanc Julian Hodge, cyn cael ei werthu 10 mlynedd yn o\u0302l. Ar y pryd roedd y cwmni'n cyflogi tua 60 o staff yng Nghaerdydd."}, {"text_idx": "#000012", "text": "Trwy gyd-ddigwyddiad mae'r cyn berchnogion, banc Julian Hodge - sydd a\u0302 120 o staff - hefyd yn symud i'r adeilad naw llawr, 1 Sgwa\u0302r Canolog, ynghyd a\u0302'r cyfreithwyr Blake Morgan."}, {"text_idx": "#000013", "text": "Cafodd y cwmni ei ailenwi'n MotoNovo bedair blynedd yn o\u0302l ac, mewn arolwg gan y Sunday Times, cafodd ei ddewis yn chweched ar restr o'r 100 cwmni gorau i weithio iddyn nhw yn y DU."}, {"text_idx": "#000015", "text": "\"Ein prif gryfder yw'r ti\u0302m o bobl sydd gennym yn MotoNovo. Rydw i wedi arwain y busnes ers 16 mlynedd ac rydw i'n hynod falch o'r cwmni wrth imi gyhoeddi ein cynlluniau ar gyfer twf a buddsoddi.\""}, {"text_idx": "#000017", "text": "Cynllun i hybu economi Caerdydd"}, {"text_idx": "#000027", "text": "Pa ochr i'r ffens? Portread artist dur o'r byd wedi Brexit"}]